Vroue verower gholftitel ’n tweede keer | Netwerk24
Vroue verower gholftitel ’n tweede keer
Dit is die tweede keer dat Christelle Froneman en Sarita Sadler as die kampioene van die Du Randt & Louw-uitklopreeks gekroon is. Van links is Sadler, Wynand Botha (Du Randt & Louw) en Froneman. Afwesig: Danie Swanepoel (Du Randt & Louw). Foto: Verskaf
Die gholf-uitklopreeks van Du Randt & Louw-prokureurs vir 2019, waaraan 64 spelers van die Kroonstad-buiteklub deelgeneem het, het groot opwinding meegebring.
In die eindronde van die uitklopreeks, wat einde verlede jaar gespeel is, het twee seniors van die klub, Calie Engelbrecht en Johan Scheepers, teen Christelle Froneman en Sarita Sadler gespeel.
Dit was die vierde agtereen­volgende jaar dat Froneman en Sadler in die eindronde gespeel het.
Die ronde het spannend verloop en ná 6 putjies was die telling gelyk.
Op putjies 8 en 9 het Froneman en Sadler die voortou geneem om met 2 voor te draai ná 9 putjies.
Met die laaste 9 putjies oor om te speel het die vroue vinnig putjies 10 en 12 ook gewen om 4 voor te wees.
Op die 15de putjie, ’n syfer 5, het hulle albei syfers aangeteken om sodoende die eindronde te wen met 5 putjies voor en slegs 3 gate oor.
Die vroue reken hul wedstrydplan het hulle ’n plek in die eindronde besorg.
Dit is die tweede keer dat Froneman en Sadler as die kampioene van die Du Randt & Louw-uitklopreeks gekroon is. Die gedugte span het die reeks ook in 2017 gewen.